A fordítás alapjául szolgáló mű:

Dr Emilia Vourisalmi: The Healing Power of Hormones

Copyright © Dr Emilia Vourisalmi, 2025

Published in agreement with Sebes & Bisseling Literary Agency

and Livia Stoia Literary Agency

All rights reserved.

A hormonok gyógyító ereje © Partvonal Könyvkiadó, 2026

Magyar fordítás © Dr. Molnár Csaba

Minden jog fenntartva! Jelen kiadvány sem részben, sem egészben nem másolható, nem sokszorosítható, sem elektronikus, sem mechanikai eljárással. Bárminemű felhasználása csak a kiadó írásos engedélyével történhet.

Partvonal Könyvkiadó, Budapest, 2026

www.partvonal.hu

Felelős kiadó a Partvonal Könyvkiadó ügyvezetője

Felelős szerkesztő: Korentsy Márta

Műszaki vezető: Nánási László

Szerkesztő: Szabó Elvira

Korrektor: Csémi Judit

Borító: Földi Andrea

ISBN 978 963 609 242 9

Gyermekeimnek, hogy a világot ugyanúgy áthassa
a szeretet és a világosság, ahogy őket.

Tartalom

Bevezetés

Első rész: Dopamin – az iránymutató hormon

Első fejezet: Mi a dopamin?

Második fejezet: Öröm – az életcélunk iránytűje

Harmadik fejezet: Bátornak kell lennünk, hogy a saját utunkat járjuk

Negyedik fejezet: Valósítsuk meg!

Második rész: Szerotonin – a biztonságot nyújtó hormon

Ötödik fejezet: Mi a szerotonin?

Hatodik fejezet: Állítsuk át idegrendszerünket a félelemről a biztonságérzetre!

Hetedik fejezet: Jelöljünk ki egészséges határokat!

Nyolcadik fejezet: Bontsuk le a belső akadályokat!

Harmadik rész: Oxitocin – a kapcsolódás hormonja

Kilencedik fejezet: Mi az oxitocin?

Tizedik fejezet: Kapcsolódjunk mélyebb önmagunkhoz!

Tizenegyedik fejezet: Ébresszük fel magunkban a hálát!

Tizenkettedik fejezet: Találjunk rá az egységélményre!

Tizenharmadik fejezet: A szeretethormonok gyógyító ereje

Végszó

Források

Köszönetnyilvánítás

Bevezetés

Hazámban, Finnországban csak „szeretetdoktorként” ismernek. A küldetésem azzal kezdődött, hogy meg akartam érteni saját addiktív viselkedésem eredetét, továbbá vissza akartam találni az egészséghez és az egyensúlyhoz. Nem sokkal azelőtt, hogy padlóra kerültem volna, a szervezetem minden sejtjében éreztem, hogy élek, és jó úton haladtam az álmaim megvalósítása felé. Szabadnak éreztem magam, ahogy lehúzott ablakokkal végighajtottam a Sunset Boulvard-on Los Angelesben, és a szemembe fújt a szél. Jó irányba haladtam, elégedett és megkönnyebbült voltam.

Az életem azonban csakhamar más irányt vett – elváltam, visszaköltöztem Finnországba, és összetört a szívem egy rövid, de annál hevesebb párkapcsolatban –, emiatt úgy éreztem, hogy megfosztottak az életerőmtől, és már nem találtam a helyemet. Nehéznek éreztem magam, mintha levágták volna a szárnyaimat még azelőtt, hogy igazán esélyem nyílt volna repülni. Visszatértem hát szülővárosomba, Helsinkibe, hogy újrakezdjek mindent.

Az életem elszürkült. Nem tudtam aludni. Csak néztem irodám apró ablakából, ahogy a novemberi latyak nehéz takaróként borítja be a várost. Hiába éreztem korábban, hogy a saját utamat járom, és igazán inspiráló életet élek, most csak céltalanul sodródtam – mintha elveszítettem volna a műholdas navigációmat és a horgonyomat egyaránt. Az eltévedés pedig nyugtalanságot szült.

Az érzelmi krízis mellett a szakítás olyannyira összetörte a szívemet, hogy (szó szerint) a padlón sikítottam a fájdalomtól. Ez az érzés megfosztott minden örömtől. Alig bírtam mozogni, és hiába fordultam egyik orvoshoz a másik után, ők képtelenek voltak megmagyarázni, hogy miért érzek állandó, kínzó fájdalmat. Nem tudtam összpontosítani, az agyamat köd lepte el, még azt is elfelejtettem, hogyan jutok haza a közértből – mégis azt közölték velem, hogy semmi bajom. Úgy tűnt, mintha annak az embernek az elvesztése, akit akkor életem szerelmének hittem, végleg összetörte volna a szívemet és a testemet is. Újra érezni akartam a régi önmagamat. Csak egy módot ismertem arra, hogy visszanyerjem a régi életerőmet: újra szerelembe kellett esnem.

Így szerettem bele a szerelembe esésbe. Őszintén szólva, a szerelembe esés mesterévé váltam. A szerelem rabja lettem, állandóan az új férfit kerestem, akivel eggyé forrhat a lelkem. E szerelemdrog valósággal felvillanyozott – de a bódulat sohasem tartott sokáig. Hamarosan azon kaptam magam, hogy mindenből – a szexből, az érintésekből, a randikból – többet és többet akarok. A szerelem méreggé vált a számomra.

Talán padlót kell fognunk ahhoz, hogy lassan és céltudatosan elkezdhessük kitaposni a saját utunkat az egyensúly felé. A kapcsolatok iránti függőségem miatt beleástam magam a szeretet tudományába. Rájöttem, hogy ha a dopamin, a szerotonin és az oxitocin – a szeretethormonok – egyensúlyban vannak, akkor nemcsak meggyógyíthatjuk magunkat, de rá is lelhetünk az értelemmel, örömmel és kalanddal teli életre. Ezért írtam meg ezt a könyvet, kedves olvasó – hogy hozzájuss mindazokhoz az eszközökhöz, amelyek segítségével olyan életet építhetsz fel, amelyben élettelinek érezheted magad, mégsem kell mindazokat a tévutakat megtenned, amelyekre én fordultam. Így vezetlek vissza a gyógyulás és az egészség felé.

Az iránymutató szeretethormonok

Most azt kérdezheted, hogy mi olyan különleges a szeretethormonokban. Az, hogy a romantikus szerelemben játszott központi szerepük mellett az idegrendszer működését módosító (neuromodulátor) hatással is bírnak. Más szóval, a szeretethormonok más hormonok működését is szabályozzák. Képzeljük el az agyunkat összetett hálózatként, például egy nyüzsgő városként. E városban a forgalom (az agyunkba érkező és onnan induló üzenetek forgataga) soha nem áll meg. A forgalom az idegpályáknak nevezett útvonalakon halad, hogy eljuttassa az információt az egyik helyről (neuronról vagy idegsejtről) a másikra. A városban a forgalom nemcsak az autóktól és az utaktól függ, hanem a közlekedési lámpák és a táblák is szabályozzák: ezek alapján tudják az autósok, hogy mikor mehetnek, mikor álljanak meg, illetve mikor kell lassítaniuk. Ezt a szerepet töltik be az idegi szabályozóanyagok.

A neuromodulátorok önmagukban nem hordoznak üzenetet, de befolyásolják az üzenetek küldését, fogadását és feldolgozását. Bizonyos üzenetek hangerejét felcsavarhatják (mintha zölden világító közlekedési lámpák lennének), másokat viszont leállíthatnak (a lámpa pirosra vált), sőt akár a fogadóállomás érzékenységét is módosíthatják (mintha átállítanák a közlekedési lámpa fényerejét, hogy könnyebben vagy nehezebben lehessen észrevenni). Ily módon a neuromodulátorok az agy teljes működésének szabályozásában szerepet játszanak, a hangulatunktól a tanulási képességeinken keresztül a ránk ható stresszig. Ahogy a jól összehangolt közlekedési lámpák gördülékenyebbé és biztonságosabbá tehetik a városi közlekedést, úgy a neuromodulátorok is biztosíthatják, hogy agyunk üzenetküldő rendszere hatékonyan és hatásosan működjön.

Vagyis amikor a dopamin-, a szerotonin- és az oxitocinszintünkön dolgozunk, és megtanulunk olyan életet élni, amelyben e rendkívül nagy erővel bíró molekulák stabilan áramolhatnak a szervezetünkben, közvetetten a teljes hormonrendszerünk egészségéért dolgozunk, és a teljes testünket, elménket és lelkünket segítjük, hogy egyensúlyba kerüljenek egymással.

A szeretethormonok a mi belső útmutatóink, és gondoskodnak az energiánk megfelelő elosztásáról. A könyvből ki fog derülni, hogy ez nemcsak a fizikai, hanem az érzelmi és a spirituális energiánkra is igaz.

Nézzük meg közelebbről, hogy mire is gondolunk, amikor hormonokról és energiáról beszélünk. A hormonok az endokrin rendszer – szervezetünk belső elválasztású mirigyek alkotta információközlő rendszerének – kémiai hírvivői. E mirigyek különleges molekulákat – hormonokat – bocsátanak ki, amelyek hírvivőként működnek, és a vérkeringés közvetítésével eljutnak a szervezet különböző részeibe. A pajzsmirigy például olyan hormonokat szabadít fel, amelyek a szervezet energiafelhasználását szabályozzák. A hasnyálmirigy belső elválasztású sejtjei inzulint termelnek, amely segíti a sejtjeinket, hogy üzemanyagként használhassák a vérben keringő cukrot. A mellékvesék pedig stresszhormonokat bocsátanak a véráramba, amelyek segítenek megküzdenünk a kihívásokkal.

Képzeljük el a szervezetünket, mintha az otthonunk lenne. Minden háztartásban van egy elektromos kapcsolószekrény, amely elosztja a villamos energiát a lakásban. A hormonjaink e kapcsolókhoz és relékhez hasonló szerepet töltenek be: biztosítják, hogy minden gördülékenyen működjön a szervezetünkben. Gondoljunk a hormonokra olyan hírvivőkként tehát, amelyek segítenek a szervezetünknek az energia elosztásában, és gondoskodnak az energetikai egyensúly fenntartásáról. A hormonok egymással is együttműködnek a különböző folyamatok és funkciók szabályozásában, legyen szó az új sejtek létrejöttéről, a táplálék feldolgozásáról, a szexről vagy a fertőzések elleni küzdelemről.

A szeretethormonok közül a dopamin az energia irányításában játszik szerepet: hozzásegít minket a céljaink eléréséhez. (Valóban önmagam vagyok? Kapcsolódom ahhoz, ami örömet ad? Vajon a közjó érdekében használom a kreativitásomat és a szupererőimet – vagyis az egyedi tehetségemet, amely a megfelelő irányba hajt?) A szerotonin megóvja ezt az energiát. (Biztonságban érzem magam? Megbecsülnek? Megbecsülöm magamat?) Az oxitocin pedig összeköt minket másokkal, illetve a környezetünk egészével. (Kapcsolatban állok mélyebb önmagammal? Úgy érzem, hogy törődnek velem, és tartozom valahova?)

Ha eltévedünk az életben, már nem találunk értelmet a munkánkban, céltalanul telnek a napjaink, és csak félelemből vagy kötelességtudatból ragaszkodunk a megszokotthoz, az sokszor annak a jele, hogy lassan egyre távolabb sodródunk a lelkünk útjától. Ha elveszítjük az összhangot mélyebb önmagunkkal, az tudattalan stresszt okozhat – mintha a lelkünk a mentális és testi tünetek közvetítésével próbálna kommunikálni velünk.

Ha visszatekintek életem legnehezebb időszakára, ma már egyértelmű, hogy elvesztettem a kapcsolatot mélyebb önmagammal. Nem a saját utamat követtem, inkább másokra támaszkodtam, tőlük vártam, hogy tartalommal töltsék meg az életemet, és utat mutassanak nekem. Nem éreztem magamban a biztonságot, ehelyett mások érintésétől vártam, hogy megnyugtassa nyughatatlan elmémet. Nem éreztem, hogy bárkihez és bármihez kapcsolódnék a környezetemben, alig tudtam elképzelni, hogy igazán tartozhatok valahová. A fájdalom, ami elől az újabb és újabb párkapcsolatok révén próbáltam elmenekülni, abból eredt, hogy darabokra hullott a kapcsolatom mélyebb önmagammal.

Minthogy a szeretet- és a stresszhormonok ugyanazon építőelemekből állnak, csak akkor tudjuk visszanyerni a szeretethormonjaink egyensúlyát, ha megtanuljuk, hogyan hozzuk egyensúlyba az idegrendszerünket. Ez azt is jelenti, hogy ha az összes alkotóelemet elhasználjuk a stresszhormonok felépítésére, akkor semmi sem marad a dopamin-, a szerotonin- és az oxitocintermelésre. A vegetatív idegrendszerünk valóságos információs szupersztráda, amely meghatározza, hogy a stresszválasz aktiválódása esetén a szervezetünk mely részei használják fel a rendelkezésre álló energiát – ezáltal pedig szeretethormonjaink működésére is hatással van. Amikor belső utazásra indulunk (ahogy ezt e könyv segítségével tenni fogjuk), megtaláljuk a módját a múltban gyökerező – és gyakran tudattalan stresszt okozó – fájdalom és trauma elengedésének, így szilárd alapot teremthetünk a hormonális egyensúlyunk számára.

Az elmúlt évtizedet azzal töltöttem, hogy beleástam magam a szeretethormonok tudományos kutatásaiba, és feltártam e hírvivők mélyebb értelmét és bölcsességét. Az évek során felismertem, hogy a hormonális egyensúlyt csak akkor érhetjük el, ha olyan életet élünk, amely összhangban áll mélyebb önmagunkkal, és követjük a szívünk ritmusát. Minden alkalommal, amikor másokat fürkészve próbálunk eligazodni az életben, ahelyett, hogy feltárnánk a saját céljainkat, megváltoztatjuk a dopaminszintünket. Minden alkalommal, amikor igent mondunk annak ellenére, hogy mélyen legbelül jól tudjuk, nemet kellett volna válaszolnunk, átállítjuk a szerotoninszintünket. Minden alkalommal, amikor nyugtalannak, magányosnak és a környezetünkben élő emberektől elszigeteltnek érezzük magunkat, módosul az oxitocinszintünk. Ugyanakkor, ha hallgatunk mélyebb önmagunkra, és a jó irányba változtatunk azon, hogyan használjuk fel az energiánkat, közvetett módon a szeretethormonjaink egyensúlyát is helyrebillentjük. Így több pozitív energiával gazdálkodhatunk, az életünk pedig megtelik több tartalommal, kapcsolódással és örömmel.

Manapság sokunk úgy küzdi át magát az életen, hogy egyszer sem nyílik alkalma mély levegőt venni – kimerít a munka, félünk önnön sötét oldalunktól, a napjaink pedig észrevétlenül kicsúsznak a kezeink közül. Emiatt már el sem tudjuk képzelni, hogy az életünkben több energiát és erőt tapasztalhatunk. A pénzügyeink miatti aggodalom és a jövőtől való félelem kísért éjszakánként. Szomjazzuk az intimitást, mégis elszigeteltnek érezzük magunkat még a legközelebbi kapcsolatainkban is. Jobban szorongunk, és erősebben kínoz a magány, mint valaha – az élet úgy halad el mellettünk, hogy képtelenek vagyunk megkapaszkodni benne. Az Egészségügyi Világszervezet (WHO) szerint a szorongás és a depresszió gyakorisága 2020 óta 25 százalékkal emelkedett. Bár korábban nem voltunk ennyire összekapcsolva globálisan, mégis elszigeteltebbek, magányosabbak és kétségbeesettebbek vagyunk, mint eddig bármikor.

Amellett, hogy érzelmileg kimerültünk, sokunk olyan életszakaszba ért, amikor a hormonjaink egyensúlya felborul. Hozzászoktunk ahhoz, hogy a saját érdekeinket az utolsó helyre soroljuk, és már egyszerűen feladtuk a reményt, hogy valaha visszanyerhetjük az egyensúlyunkat. A rendellenesség érzése lett az új normalitás. Ahogy a napok hetekbe fordulnak, majd a hetek hónapokká változnak, mi az örök ködben éljük az életünket, és azt várjuk, hogy egyszer kivilágosodik majd a világ.

Én is átjutottam ezen a sötétségen, de közben megtanultam, hogy az élet minden fordulata egyúttal valami új előtt tárja ki a kaput. Az utazásom a mélyponttól addig, hogy te most a kezedben tarthatod ezt a könyvet (vagy hallgathatod hangoskönyvként), mérgező kapcsolatokon, a hormonális egyensúly kibillenésén, letaglózó testi fájdalmon és az életben való eltévedésen keresztül vezetett. Eközben pedig elvesztettem a kapcsolatot valódi önmagammal. De ez az utazás vezetett el a gyógyuláshoz, és általa tudtam újra megtalálni az egyensúlyt. Azt remélem, hogy ez a könyv reményt ad neked is, és gyakorlati segítségre lelsz benne ahhoz, hogy megismerhesd a mélyebb önmagadhoz, a valódi egészséghez és a gyógyuláshoz visszavezető utat.

Nem kell párkapcsolatban élnünk ahhoz, hogy kihasználhassuk a szeretethormonok egészségünkre gyakorolt jótéteményeit. Ha megismerjük mélyebb jelentésüket, már tudni fogjuk, hogy milyen tevékenységekkel és viselkedésformákkal serkenthetjük – fenntartható és egészséges módon – a termelődésüket. Akkor emelhetjük majd e hormonok szintjét, amikor szükségünk van rájuk – ettől pedig szeretet tölti majd be az életünket.

Egyszerű cél vezetett e könyv írásakor: meg akarom ismertetni veled a szeretethormonok alapvető természetét, hogy a mindennapokban is alkalmazhasd bölcsességüket. Ezután sokkal könnyebben meghallod majd a tested suttogásait, és azonnal megadhatod neki, amire szüksége van: pontosan azzal tudod majd táplálni, amire vágyik. Többé már nem kell az üresség, az elszigeteltség, a motiválatlanság és a kimerültség érzésével sodródnod a mindennapokban, hiszen a kezedben lesz a tudás, amelynek segítségével örömtelibbé, felszabadultabbá és könnyedebbé teheted az életedet, és jó döntéseket hozhatsz.

Hogyan használjuk ezt a könyvet?

A hormonok gyógyító ereje című könyv bemutatja, hogyan zabolázhatjuk meg az agyunkban és a testünkben rejlő hatalmas erőt az egészség, a gyógyulás és a tényleges egyensúly visszanyerése érdekében. Amikor mind a három szeretethormon egyensúlyba kerül, olyan élmények válnak elérhetővé számunkra, mint addigi életünkben még soha. Minél inkább összhangba kerülünk az energiánk forrásával és az életcélunkkal, annál bátrabban használjuk ezt az erőt. Rátalálunk a belső hajtóerőre, hogy megvalósítsuk a törekvéseinket, hiszen már nem bénít meg a kudarctól való félelem. Szabadon tudunk felvillanyozó és a lelkünket gazdagító kapcsolatokat teremteni, amelyek színt és vibrálást hoznak az életünkbe. Újra átéljük a velünk született magabiztosságot és bizalmat, így képesek leszünk igazán szeretni és hangosan élni. Ha rátalálunk erre az egyensúlyra, varázslatossá tehetjük az életünket. Az energia, a céltudatosság és a hit felfelé irányuló spiráljába kerülünk, amely lehetővé teszi, hogy megvalósítsuk legmerészebb álmainkat is.

Bár a könyvben külön mutatom be a három hormont, hogy egyenként ismerkedhess meg velük, érdemes szem előtt tartani, hogy alapvetően egymással harmóniában működnek, így bizonyos viselkedésformáink és szokásaink egyszerre több hormon szintjét is megemelhetik. Annak érdekében, hogy olyan eszközöket adhassak át neked, amelyeket könnyedén alkalmazhatsz a mindennapi életedben, külön-külön tekintjük át a három hormont.

•Ha érezted már úgy, hogy elvesztetted az életerődet, és nehezedre esik cselekedni, akkor a dopamin egyensúlyának kialakítása révén motiváltabbá és magabiztosabbá válhatsz.

•Ha békére vágysz, és ennek érdekében szeretnéd jobban szabályozni a hangulatodat, akkor összpontosíts a szerotoninra – ez a hormon a tartós nyugalom és kiegyensúlyozottság alapja.

•Ha az oxitocinszinted egyensúlyba kerül, az visszavezet mélyebb önmagadhoz, és kialakítja benned azt az érzést, hogy kapcsolódsz a téged körülvevő világhoz.

A könyv három részből áll. Az első részben a dopamin világának mélyére merülünk. A dopamin a hajtóerővel, a jutalmazással, illetve a jóllét és az energia általános érzetével áll összefüggésben. Én a dopamint az iránymutatás hormonjának tekintem: segíthet visszatalálnunk a lelkünk egyedi útjára, és célt ad a mindennapjainknak. Ebben a részben megismerjük, hogy modern életmódunk az egymást követő dopaminlöketek csábítására épül. E hormon gyors, de fenntarthatatlan áradatának függőivé váltunk, a függőséget pedig a késő éjszakáig űzött videójáték, az online vásárlás, az addiktív feldolgozott élelmiszerek és más (legális vagy illegális) drogok okozzák. Ezek a tevékenységek egészségtelen módon idéznek elő boldogságérzetet, arra késztetve, hogy egyre többet és többet akarjunk belőlük. Emiatt gyakran hullámhegyek és hullámvölgyek követik egymást a hangulatunkban. A hullámhegyek idővel egyre kevésbé élvezetesek, a hullámvölgyek viszont egyre mélyebbek lesznek. Ezt megelőzendő az első részben megismerjük majd, hogy e neurotranszmitter (idegi ingerületátvivő anyag) hogyan fejti ki csodálatos hatását a központi idegrendszerünkben, illetve bemutatom, hogyan támaszkodhatunk az életünk egészségesebb és kívánatosabb dopaminforrásaira. Lépésről lépésre megtanuljuk, hogyan cseréljük le az egészségtelen dopaminlöketek iránti függőségünket a dopamin ugyanennyire felemelő, mégis fenntarthatóbb forrásaira. Ezek révén nap mint nap motiváltabbnak és örömtelibbnek érezzük majd magunkat, és elkerülhetjük a rendszeres összeomlásokat, amelyek a dopamin egészségtelen hajszolásának szükségszerű velejárói. A dopamin bölcsessége segít visszatalálnunk a boldogsággal és értelemmel teli életbe – és újra követhetjük az álmainkat.

A második részben a szerotonin együttérző világában fogunk csatangolni. E fantasztikus neurotranszmitter nélkül nem érezhetjük magunkat egészségesnek, sem testileg, sem lelkileg. Ez a legfontosabb hormon, amely biztonságérzettel tölt el bennünket; ő teszi lehetővé, hogy összeszedjük a bátorságunkat ahhoz, hogy megtegyük az első lépést, és tündököljünk. Ha a szerotoninszintünk normális, fókuszáltnak, érzelmileg kiegyensúlyozottnak, boldogabbnak és nyugodtabbnak érezzük magunkat. Ha viszont lecsökken e hormon koncentrációja, annak szorongás, depresszió, illetve alvászavar és emésztési problémák a leggyakoribb következményei – vagyis azt érezzük, hogy valami nincs rendjén velünk. Ebben a részben bemutatom majd, hogyan stabilizálhatjuk a szerotoninszintünket – ehhez meg kell őriznünk az energiánkat, és erős, belülről fakadó biztonságérzetet kell kialakítanunk.

A harmadik részben odabújunk az oxitocin ölelő karjaihoz. Az oxitocint gyakran valóban „ölelőhormonnak” nevezik, hiszen a vonzalom és az érintések szabályozásában játszik főszerepet. A szülő-gyermek kötődés kulcsfontosságú hozzávalója, miatta érezzük olyan puhának és bensőségesnek a legszorosabb emberi kapcsolatainkat. De kiderül majd, hogy az oxitocinban sokkal több rejlik ennél. Ez az emberi kötődést és a társas kapcsolódást elősegítő neurotranszmitter, amely az érzelmi reakcióink szabályozásában is szerepet játszik. Ha az oxitocin koncentrációja optimális, úgy érezzük, hogy szorosan kötődünk a partnerünkhöz és a legközelebbi barátainkhoz. Erős empátiát érzünk, hatékonyan tudunk kommunikálni a minket körülvevő emberekkel, illetve lecsökken az általános stressz-szintünk: egyszerűen jobban érezzük magunkat. Emellett az oxitocin a kapcsolódás – a mélyebb önmagunkkal és a minket körülvevő világgal való összeköttetés – hormonja. Ebben a részben megtanuljuk, hogyan lépjünk újra kapcsolatba magunkkal, hogy felfedezhessük a jót az életünkben, és testünk minden sejtje nyugalomra és békére lelhessen.

Mindhárom részben konkrét és bizonyítottan működő módszereket ajánlok majd e hormonok egészséges egyensúlyának visszaállítására. Minden általam bemutatott eszköz tudományosan, biológiailag megalapozott, miközben az ősi bölcsességhez és a kvantumorvosláshoz is kapcsolódik. Minden fejezetben végigvezetlek azon a belső munkán, amely elengedhetetlen a mélyben gyökerező gátlás és fájdalom feltárásához. Talán ebben a pillanatban is érzed ezt a fájdalmat, amely meggátolja a szeretethormonjaid szabad áramlását és az egyensúlyuk helyreállását. Szeretnélek arra biztatni, hogy utazz tovább a lelkedet őrző legmélyebb, legintimebb zugokba, ahonnan az általam ajánlott holisztikus, spirituális és szomatikus eljárások, például a légzőgyakorlatok és meditációk segítségével elindulhatsz az átalakulásod következő szakaszára. Gyakran előfordul, hogy ezen a helyen, a komfortzónánkon kívül tárul fel előttünk az igazság, amelynek segítségével továbbléphetünk az álmaink felé.

A könyvben találsz „Most rajtad a sor!” címmel keretes részeket, amelyek teret adnak ahhoz, hogy szünetet tarts, vegyél egy lélegzetet, és végiggondold, hogy az adott fejezet témája mennyire rezonál a saját életeddel. Ekkor teheted fel magadnak a legfontosabb kérdéseket, és megfontolhatod, hogy milyen lépéseket tudsz esetleg már azonnal megtenni. Azért írtam ezt a könyvet, hogy alámerülhess a benned rejlő lehetőségek felmérhetetlen tengerébe, emellett azonban gyakorlati útmutatóként is használhatod, hiszen számos, a mindennapokban is elvégezhető gyakorlattal fogsz megismerkedni az elkövetkező oldalakon. Miközben alkalmazod azokat az elemeket, amelyeket a legközelebb érzel magadhoz, egyúttal rátalálsz majd a mély átalakulás csak rád érvényes, egyedi receptjére, amelynek segítségével kivirágozhatsz, és azzá az emberré válhatsz, aki mindig is lenni akartál.

Miközben ezt a könyvet olvasod, ne feledd, hogy nem reális azt várnunk, hogy életünk minden egyes pillanatában boldognak, elégedettnek és energikusnak érezzük magunkat. Viszont igenis képesek vagyunk növelni annak gyakoriságát, hogy milyen gyakran éljük át ezeket az érzéseket, amivel egyúttal erősíthetjük az érzelmi ellenálló képességünket és az általános jóllétünket is.

MIÉRT ÉN?

Már több mint egy évtizede magánpraxisban dolgozom, és olyan környezetet teremtettem, amelyben a magam módján gyógyíthatom az embereket. Hosszú ideig próbáltam beszuszakolni magamat az orvos tradicionális szerepébe – csak a tüneteket kezeltem, és nem volt időm arra, hogy igazán együtt legyek a betegeimmel. Ha a valódi önmagunk ellen küzdünk, abban végletesen kimerülhetünk, és ez a csata sohasem végződik felemelő eredménnyel. Amikor végre összeszedtem a bátorságomat ahhoz, hogy kilépjek a megszokott keretek közül, félelem nélkül fejezzem ki magam és mutassam meg a szupererőimet, az nemcsak a munkámat változtatta meg, de az egész életemet is.

Ma már a legkülönfélébb platformokon segítek az embereknek, hogy rátaláljanak a valódi egyensúlyra. A hozzám hasonlóan gondolkodó holisztikus látnokok segítségével jelenleg építjük azt a klinikát, amely nemcsak holisztikus megközelítésű ellátást fog biztosítani a pácienseknek, de teret biztosít majd az orvosoknak is arra, hogy valóban kapcsolódjanak a betegeikhez, a holisztikus megközelítéssel segítve gyógyulásukat. A szeretethormonokról már két bestsellert írtam korábban, amelyeket több nyelvre lefordítottak. Készítettem tévéműsort és podcastet is, személyes és online konzultációimon pedig már több ezer embernek segítettem, hogy helyreállíthassák az egyensúlyukat. A Helsinki Seagulls (Sirályok) férfi kosárlabdacsapat csapatorvosa és társtulajdonosa vagyok, sőt, egy főműsoridős finn romkomban is főszerepet játszottam. Próbálok aszerint élni, amit hirdetek – azt teszem, ami örömet okoz nekem, energiát ad, és van bátorságom kilépni a keretek közül. Megtanultam, hogy sohasem szabad alábecsülnünk a saját képességeinket, hiszen bármit elérhetünk, ha van bátorságunk követni az álmainkat, kapcsolatba lépni valódi önmagunkkal, és nagyszerű, hozzánk hasonlóan gondolkodó emberekkel körülvenni magunkat.

Ebben a könyvben egyesítettem a tudományos tudásomat, hosszú évek orvosi gyakorlatát és a személyes tapasztalataimat. E tapasztalatokat az átalakulásom során gyűjtöttem, miközben leküzdöttem a kétségbeesést, és valósággal kivirágoztam. A munkám legfőbb célja, hogy hidat emeljek az ősi és az új bölcsesség közé. A peremvidéken érzem magamat legjobban, ahol bátor kérdéseket tehetek fel, és az emberek számára új megvilágításba helyezhetem az életüket és az egészségüket. Azt remélem, hogy te is rátalálsz majd a saját utadra, amely a mélyben rejtőző, igazi önmagad felé vezet, és átélheted ennek minden csodáját.

Ha megismered a szeretethormonok legfontosabb jellegzetességeit és a bennük rejlő bölcsességet, akkor e könyv már betöltötte a feladatát. Ezen ismeretek segítségével befolyásolhatod a szervezeted és az elméd működését, hiszen tisztában vagy azzal, mit tehetsz a szeretethormonok zavartalan áramlása érdekében. Amikor tehát befejezed a könyvet, már a kezedben lesz az eszközkészlet a tartalmas élethez, a kreativitáshoz és a mélyben gyökerező bölcsességhez. Így mindennap boldogabbnak, energikusabbnak és élettelibbnek fogod magad érezni.

Legyen ez a könyv lámpás a sötétben, és vezessen végig a saját utadon az átalakulás és a kiteljesedés felé. Alig várom, hogy elkísérjelek erre az utazásra!

Kérlek, törődj magaddal, miközben elindulsz a magadba tekintés útján. Én orvos vagyok, ez a könyv azonban nem nyújt útmutatást a klinikai depresszió vagy a szorongás kezeléséről, ahogy semmilyen testi vagy mentális tünet gyógyszeres kezeléséhez sem ad tanácsot. Ha hangulatzavarban, például krónikus szorongásban vagy depresszióban szenvedsz, vagy olyan fájdalmat tapasztalsz, amely alaposabb beavatkozást igényel, kérlek, késlekedés nélkül keress fel egy orvost.

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Fraunces – SIL Open Font License

Jost – SIL Open Font License

Noto Sans Symbols 2 – SIL Open Font License

Source Serif 4 – SIL Open Font License